ที่ 08 / 26 กุมภาพันธ์ 2568

**ออมสิน เดินหน้าบทบาทเสริมทักษะการเงิน ผ่านบอร์ดเกม "มันนี่ปังปัง" หวังปลูกฝังความรู้เรื่องเงินในกลุ่มคนรุ่นใหม่**

**นำร่องจับมือพันธมิตรเพื่อขยายผลการใช้งานในสถานศึกษาทั่วประเทศ**

**นายวิทัย รัตนากร ผู้อำนวยการธนาคารออมสิน** เปิดเผยว่า ธนาคารมุ่งเดินหน้าบทบาทธนาคารเพื่อสังคม ในการขยายผลสร้าง Social Impact ให้เกิดแก่ผู้คนและสังคมในวงกว้างมากขึ้น ผ่านการดำเนินภารกิจหลักต่าง ๆ โดยเฉพาะการส่งเสริมทักษะความรู้ด้านการเงิน (Financial Literacy) และจุดพลังการออมอย่างมีเป้าหมายให้ประชาชน ซึ่งถือเป็นความก้าวหน้าอีกขั้นที่ธนาคารริเริ่มพัฒนาเครื่องมือเสริมทักษะด้านการเงินแนวใหม่ในรูปแบบบอร์ดเกม “**มันนี่ปังปัง**” เพื่อตอบโจทย์ความสนใจและปลูกฝังความรู้ ความเข้าใจ และสร้างวินัยทางการเงินให้กับกลุ่มเยาวชน โดยวางเป้าหมายขยายการใช้งานบอร์ดเกมดังกล่าวในสถานศึกษา บนความร่วมมือกับหน่วยงานพันธมิตร ซึ่งมีการนำร่องส่งมอบให้กับสำนักงานคณะกรรมการการศึกษาขั้นพื้นฐาน (สพฐ.) พร้อมจัดกิจกรรมการแข่งขันบอร์ดเกมให้กับบุคลากรในสังกัด สพฐ. และนักเรียน เพื่อให้มีความรู้ความเข้าใจในวิธีการเล่น ก่อนที่จะนำไปขยายผลการใช้งานในโรงเรียนในเครือข่ายทั่วประเทศ

บอร์ดเกม “**มันนี่ปังปัง**” เป็นสื่อการเรียนรู้เชิงรุกที่พัฒนาขึ้น เพื่อหวังเจาะกลุ่มเป้าหมายเยาวชนคนรุ่นใหม่ ด้วยรูปแบบเกมที่มีการผสมผสานระหว่างบอร์ดเกมกับการจำลองสถานการณ์ทางการเงิน ทำให้ผู้เล่นได้รับความสนุกไปพร้อม ๆ กับการได้รับความรู้ความเข้าใจในการวางแผนการเงินในสถานการณ์ต่าง ๆ อย่างสมจริง สามารถจัดสรรเงินเพื่อการใช้จ่าย บริหารหนี้ และวางแผนการลงทุนได้อย่างมีประสิทธิภาพ พร้อมรับความรู้ในการวางแผนการเงินที่จะปูทางไปสู่การวางแผนการออมอย่างมีเป้าหมายในอนาคต โดยบอร์ดเกมดังกล่าวเป็นสื่อส่งเสริมความรู้ด้านการออมที่เป็นผลผลิตต่อยอด จากทีม “**โค้ชออม**” วิทยากรด้านการออมและการเงิน และแอปพลิเคชัน “**โค้ช-ออม” (CoachAom)**” นวัตกรรมออนไลน์ที่ช่วยให้การวางแผนการเงินและการออมบรรลุเป้าหมายได้ด้วยตนเอง

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***\*\*\*\*\***